google/wiki40b huggingface dataset:
ג'רמי איירונס

השנים הראשונות

איירונס נולד בקווס, האי וייט. הוא בנם של ברברה אן ופול דאגן איירונס.
איירונס הוא ממוצא אירי. יש לו אח בשם כריסטופר ואחות בשם פליסטי.
איירונס למד ב"בית ספר שרבון"  במחוז דורסט שבדרום מערב אנגליה במשך 4 שנים.

תיאטרון

איירונס החל את קריירת המשחק שלו ב"בית ספר לתיאטרון בריסטול אולד ויק" שם הופיע בכמה הצגות וערך מופעי רחוב ברחובות בריסטול.
כשעבר לבמות הגדולות יותר בלונדון הופיע איירונס בתור יוחנן המטביל ויהודה איש קריות לפני שהופיע בתיאטרון ויינדהאם.
לאות כבוד על קריירת הקולנוע, טלוויזיה והתיאטרון קיבל איירונס את תואר מלגת הכבוד מאוניברסיטת דבלין ב-2008.
את החותמת על קריירת התיאטרון המוצלחת קיבל איירונס ב-1984 כשזכה בפרס טוני על ההופעה הטובה ביותר, את הפרס קיבל על הופעת הבכורה שלו בניו יורק במחזה "הדבר האמיתי".

טלוויזיה

בתחילת דרכו בטלוויזיה הבריטית הופיע איירונס במספר סדרות טלוויזיה מקומיות הכוללות את "פרנץ ליסט", "Notorious Woman" ו"Love for Lydia".
התפקיד אשר הביא לאיירונס את מלוא הפרסום וההכרה הראשוניים היה בסדרה "חמדת הימים" על פי ספרו של אוולין וו, על תפקיד זה קיבל איירונס מועמדות ראשונה לפרס אמי, פרס גלובוס הזהב ול"פרס האקדמיה הבריטית". בשנת 2005 זכה איירונס בפרס אמי ובפרס גלובוס הזהב על תפקידו בסדרה המבוססת על דמותה של אליזבת הראשונה, מלכת אנגליה. איירונס מככב בסדרת הטלוויזיה של רשת Showtime "הבורג'ס" ששודרה בשנת 2011. בשנת 2014, זכה בפרס אמי נוסף על קריינותו בסרט הטבע 'Game of Lions' .
ב-2012 גילם את דמותו של הנרי הרביעי, מלך אנגליה בסדרת ה-BBC "הכתר החלול".

קולנוע

את ההכרה הקולנועית הראשונה שלו קיבל איירונס בסרט "אהובת הקצין הצרפתי" בשנת 1981 לצד מריל סטריפ, על הופעתו בסרט זה היה מועמד לפרס באפט"א.
את מועמדות פרס גלובוס הזהב השנייה שלו קיבל איירונס ב-1986 כששיחק לצד רוברט דה נירו בדרמה ההיסטורית "המיסיון".
איירונס שיתף פעולה עם הבמאי הקנדי דייוויד קרוננברג בסרט האימה הפסיכולוגי "תאומי המריבה", על תפקידו קיבל מועמדות לפרס סאטורן.
בשנת 1990 זכה איירונס בפרס אוסקר לשחקן הטוב ביותר ובפרס גלובוס הזהב על תפקידו בעיבוד הקולנועי לספר תהפוכות הגורל. איירונס שיחק בסרט את קלאוס פון ביולוב, המיליונר שהואשם ברצח אשתו ושכר את העורך דין הטוב ביותר שניתן למצוא – אלן דרשוביץ.
איירונס דיבב את דמותו של האריה הרשע סקאר בסרט האנימציה שובר הקופות "מלך האריות".
שנה לאחר מכן שיחק איירונס את הנבל התורן שמתעלל בג'ון מקליין (ברוס ויליס) בסרט "מת לחיות 3".
בשנת 2005 שיחק איירונס בסרטו של רידלי סקוט "ממלכת גן עדן" וגילם את דמותו של רמון השלישי מטריפולי שליט העיר טבריה בתקופת מסעות הצלב.
שנה לאחר מכן שיחק בעיבוד לספר הפנטזיה "אראגון" ובו גילם את דמותו של ברום, מספר סיפורים זקן ומסתורי.
בשנת 2009 שיחק ב"הפנתר הוורוד 2".
בדצמבר 2016 שיחק בסרט הפעולה "אמונת המתנקש", אשר מבוסס על סדרת משחקי הווידאו Assassin's Creed. איירונס מגלם את אלן ריקין, לצידם של מייקל פסבנדר, מריון קוטיאר, ברנדן גליסון ומייקל קנת' ויליאמס.

חייו האישיים

איירונס נישא לשחקנית האירית שינייד קיוזאק ב-1978, לזוג נולדו שני בנים סמואל ג'יימס ברפני איירונס (1978) ומקסימיליאן פול דיארמויד איירונס (1985). איירונס דובר צרפתית שוטפת.
מיכל לוי

ביוגרפיה

לוי נולדה וגדלה בכפר סבא, ובגיל 18 עברה לתל אביב. בצבא שירתה בתיאטרון צה"ל ולאחר שיחרורה למדה בסטודיו למשחק ניסן נתיב.  
לוי השתתפה בהצגות רבות בתיאטרון. בתיאטרון גשר: "נישואי פיגארו", "מדיאה" ו"שאריות של אהבה". 
בתיאטרון בית ליסין "מקווה", "סופ"ש עם טום", "תקלה קלה", "פרינסס מרי 7", "33 וריאציות", "שם פרטי", "האמת" וכיום ב"האבא". בנוסף, משחקת כיום ב"מכתבי אהבה" בבית אריאלה". בפסטיבל תיאטרון קצר: "פאבלובה". בפרינג': "נרקיסים" ומופע אימפרוביזציה: "פותחים פה לשפן".
בשנת 2005 גילמה את יסמין אביעד בסדרת הטלוויזיה "פיק אפ" ששודרה בערוץ 10. 
בשנת 2006 גילמה את יעל בסרט הטלוויזיה "ברונו מאוהב". 
בשנת 2007 גילמה את הדס בעונה השנייה של סדרת הדרמה "מילואים", ואת דוראל בסדרת הדרמה "משמורת", בערוץ 2.
בשנת 2008 גילמה את שמחה בסרטו של רשף לוי, "איים אבודים". באותה שנה גילמה את סיגל בסדרת המתח של ערוץ 10, "האמת העירומה". 
בשנת 2010 גילמה דמויות שונות בסדרת המערכונים של ערוץ 2, "אין להם מושג". 
בשנת 2011 שיחקה בסדרת הדרמה של yes "בלו נטלי" בתפקיד שירלי הגואל. ב-2013 שבה לשחק בעונה השנייה. בנוסף, שיחקה בתפקידי אורח בסדרות "פלפלים צהובים" בערוץ 2, בסדרת המשטרה "אחת אפס אפס" בערוץ 10, ובסדרה הקומית של גיורא חמיצר, "השועלים" ב-Yes.
בשנת 2015 שיחקה בסדרה הקומית של ערוץ 2 "פרודים" של הזכיינית "רשת". ובאותה שנה שיחקה בעונה השלישית של סדרת הנוער המצליחה "החממה" ב-ניקלודיאון למנויי Yes, בתפקיד נינה, מנהלת בית המרגוע אשר מארחת את אלה-לי למשך תקופה. 
באפריל 2016 החלה לשחק בסדרת המתח החדשה "נעלמים" בניקלודיאון, בתפקיד רותי קליין, אימם של אמה ואלון, גיבורי הסדרה. במרץ 2019 החלה לשחק בסדרה "בת אל הבתולה", בתפקיד איריס אלימלך. באוקטובר 2019 שיחקה בסרט "מחילה", בתפקיד אתי.
בימים אלה מצטלמת לסדרה הנוער החדשה ספיידרס.
מיכל לוי אם לבת ושני בנים, מתגוררת עם בן זוגה בכפר נטר.
פקטה סונט סרוונדה

פקטה סונט סרבנדה (בלטינית: Pacta sunt servanda) או "חוזים יש לקיים" הוא כלל בסיסי במשפט המקובל ובמשפט הקונטיננטלי, וכן במשפט הבינלאומי הפומבי והפרטי.

במשפט הפרטי

המשמעות המקובלת של הכלל היא במשפט הפרטי בדיני חוזים. בתי המשפט אוכפים את הכלל הבסיסי כי חוזה יש לקיים, וכי אי-קיום של החוזה מהווה הפרה של החוזה. במסגרת הכלל על הצדדים להתנהג בתום לב ובדרך מקובלת ולקיים את החוזה.
אי קיום החוזה עשוי לזכות בסעדים במסגרת החוק, גם אם לא נגרם נזק לצד השני. עצם ההפרה יש בה כדי לגרום נזק לפרט ולחברה, כי היא פוגעת בתפיסת החוזה ככלי יעיל להתקשרות בין אנשים ובעסקים. על כן יכול בית המשפט לכפות אכיפת החוזה ואף סעדים אחרים, כגון פיצויים.

במשפט הישראלי

המשפט הישראלי דחה את תורת ההפרה היעילה המקובלת בארצות הברית, וקבע, במסגרת כלל זה, כי יש לקיים את החוזה, או לשלם פיצויי הסתמכות בגין ההפרה, בנוסף לנזק שנגרם בפועל.

במשפט בינלאומי

אמנת האמנות משנת 1969 קובעת, בהתבסס על כלל זה, כי כל אמנה בינלאומית צריכה להיות מקוימת על ידי הצדדים בתום לב.
פורוסרקוס

מאפיינים

עוף זה היה אחד מהגדולים ביותר שהיו מעולם. גובהו הגיע ל-2.5 מטרים ומשקלו ל-130 קילוגרם. הוא היה בעל מקור עצום שאורכו עד 60 סנטימטרים ומבנהו ומבנה הטפרים שברגליים מצביעים על כך שהיה  טורף קטלני. רגליו דמו בצורתם לרגלי יען והוא יכל לנוע במהירות גדולה. כנפיו כמעט ולא נראו והוא לא יכל לעוף.
העוף חי באמריקה הדרומית ברחבי הערבות והביצות והיה מהטורפים הראשיים לצד התיילקוסמילוס בעל ניבי החרב. יצורים אלה יכלו לטרוף כל יצור אחר שהיה קטן מהם, באמצעות הכאה של מקורם העצום בטרף והפשטתו מהעור.
ואולם לאחר ההחלפה האמריקאית הגדולה הם נכחדו לאחר תחרות עם מיני יונקים טורפים כמו הסמילודון וטורפים נוספים, וכן עקב היכחדות של הפאונה הדרום אמריקאית והחלפתה ביצורים קטנים וזריזים יותר.
ארנסט היינריך ובר

תולדות חייו ופועלו

ובר היה בנו של התאולוג מיכאל ובר (1754–1833), ואחיהם של הפיזיקאי וילהלם אדוארד ובר (1804–1891) ושל הפיזיולוג והאנטומיסט אדוארד פרידריך ובר (1806–1871).
למד רפואה באוניברסיטת ויטנברג. בשנת 1817 השלים את מחקר ההביליטציה שלו, וב-1818 מונה לפרופסור חבר לאנטומיה השוואתית באוניברסיטת לייפציג. בשנת 1821 נתמנה לפרופסור מן המניין לאנטומיה (משׂרה שבה כיהן עד 1871), ובין השנים 1840–1866 כיהן גם כפרופסור לפיזיולוגיה.
בסביבות 1860 עבד ובר בשיתוף עם גוסטב תאודור פכנר (1801–1887) על מחקר בתחום התפיסה האנושית, שהניח את היסודות לפסיכופיזיקה, והיה הראשון אשר תיאר באופן כמותי את הקשר בין גירוי לתפיסה – מה שהוביל לניסוח חוק ובר-פכנר.
סביב פרישתו מהאקדמיה, בשלהי שנות ה-60 ובראשית שנות ה-70 של המאה ה-19, גילה ובר עם אחיו אדוארד פרידריך את התפקיד המעכב של העצב התועה (עצב הגולגולת ה-10).
ב-1859 זכה בעיטור פור לה מריט. ב-1871 הוענק לו תואר "אזרח כבוד" של העיר לייפציג.
בראשית 1878 נפטר בלייפציג.
שמואל נסים

הרב שמואל נסים (1840–1916) היה אב בית הדין של העדה הספרדית בירושלים, מרבני העדה וממייסדי ומנהלי בית החולים משגב לדך.

ביוגרפיה

נולד בירושלים בשנת 1840 (ה'תר"א) לרבקה ולרב אליהו יעקב נסים.
בשנת 1897 נבחר לשמש כחבר בוועד העדה הספרדית בירושלים. בהמשך שימש כחבר בית הדין של העדה בירושלים, ובשנת 1900 (ה'תר"ס) מונה לשמש כאב בית הדין. תחתיו שימשו כחברי בית הדין הרב שלום הדאיה, הרב אברהם גאגין והרב  אברהם ביג'אג'ו.
שימש כגבאי בית החולים "משגב לדך" בירושלים, ונמנה עם מנהליו ומייסדיו בשנת ה'תר"ם לצד הרב מרדכי ישראל והרב גבריאל שבתי. כן שימש במשך כ-28 שנים כגבאי צדקה של עניי כוללות הספרדים בירושלים.
בשנת 1906 נבחר שוב לשמש כחבר בוועד העדה הספרדית לצד הרב נחמן בטיטו, הרב חיים משה אלישר והרב יעקב מאיר. בשנת זו, כשנפטר החכם באשי האחרון, הרב יעקב שאול אלישר, ספד לו הרב שמואל נסים ליד מיטתו ביציאה מבית הרב בדרך ההלוויה להר הזיתים. הרב שמואל התבקש לאחר מותו ברכה למלא את מקומו אך לא רצה, ובשנת 1907 מונה הרב אליהו משה פאניזיל לראשון לציון. כן ספד לרב חיים חזקיהו מדיני בבית הכנסת אשר בחצר משגב לדך.
במשך כ-40 שנה עבד ברבנות הדתית ושימש את מוסדות הקהילה של העדה הספרדית, במיוחד התבלט בחלוקת מזון לעניי העיר ירושלים, שימש כמנהל וראש ועד קופת התמחוי, והיה ממונה על כשרות המצות של העדה הספרדית.
הלך לעולמו ב-1 ביולי 1916 (ל' סיוון ה'תרע"ו) ונקבר בחלקת בוראק של הספרדים בהר הזיתים. השאיר אחריו חיבור ספר דרושים בכתב יד, וחלק מחידושיו הודפסו בהמאסף בעריכת הרב בן ציון אברהם קואינקה, ובמספר ספרים נוספים של רבני התקופה.

חיים אישיים

נישא ללאה, ויחד נולדו להם שני בנים: הרב יעקב חי בכור נסים, ואליהו נסים. מאוחר יותר נישא לתמר, ונולדו להם שני ילדים נוספים: משה נסים, ומרדכי נסים.
דייוויד ג'ינטולי

ביוגרפיה

ג'ינטולי נולד במילווקי שבויסקונסין, הוא גדל בהאנטלי מיזורי וכיום חי ויוצר בפורטלנד שבאורגון. בשנת 1998 סיים ג'ינטולי תקופת לימודים כבוגר בית הספר של אוניברסיטת סנט לואיס, ובשנת 2002 סיים את לימודיו באוניברסיטת אינדיאנה בבלומינגטון עם תואר ראשון במנהל עסקים ומימון בינלאומי.
ביוני 2017 נישא ג'ינטולי לביטסי טולוץ' המככבת איתו ב"גרים". בפברואר 2019 נולדה בתם, ויואן.

טלוויזיה


התפרסם ב-2003 כאשר השתתף בתכנית המציאות "חוקי הכביש: דרום פסיפיק", כמו כן הופיע בעונה השביעית של "חוקי הכביש: העולם האמיתי".
בשנת 2007 עבר ג'ינטולי ללוס אנג'לס שבקליפורניה על מנת להמשיך בקריירת המשחק, מאז הופיע במספר סדרות כגון "ניפ/טאק", "ורוניקה מארס", "ילדות שמנת", "האנטומיה של גריי", "הלוחשת לרוחות", "ללא עקבות", והסדרה "גרים", אשר בה הוא מופיע בתפקיד הראשי החל מ-2011. 
בשנת 2018 החל לשחק בתפקיד ראשי בסדרת הדרמה "מיליון דברים קטנים" ב-ABC.

קולנוע

בשנת 2009 שיחק בתפקיד קטן בסרט הקומי "נערת מזג האוויר" בכיכובה טרישה אוקלי. בשנת 2016 שיחק בסרט המלחמה "13 שעות: החיילים הסודיים של בנגאזי" בבימויו של מייקל ביי.
ממוצע

ממוצע הנדסי (ממוצע גאומטרי)

ממוצע הנדסי של ערכים חיוביים הוא מכפלת הערכים, בחזקת המספר ההופכי למספר הערכים:

לממוצע ההנדסי תכונה דומה לזו של הממוצע החשבוני: מכפלתה של קבוצת מספרים אינה משתנה אם מחליפים כל אחד מהמספרים במכפלה בממוצע ההנדסי של המספרים שבקבוצה.

ממוצע של פונקציה

הערך הממוצע של פונקציה ממשית בקטע מהווה הכללה לממוצע החשבוני של אוסף מספרים סופי. הערך מתקבל מהגבול של חישוב הממוצע על פני אוסף הולך וגדל של ערכי הפונקציה. הממוצע הוא:
לפונקציות אי-שליליות, הערך הממוצע  מקיים שהשטח מתחת למלבן שאורכו כאורך הקטע וגובהו  שווה לשטח מתחת לגרף הפונקציה.
הערך הממוצע של השיפוע של פונקציה בקטע הוא שיפוע הישר מחבר את הערכים בקצות הקטע (ראו משפט הערך הממוצע של לגראנז'). אם נביט על הפונקציה f שאת הממוצע שלה מחפשים כנגזרת (קצב השינוי הרגעי) של הפונקציה הקדומה שלה F, הרי שהממוצע של f הוא ממוצע על כל קצבי השינוי הרגעיים של F, השווה לקצב השינוי הממוצע של F. קצב השינוי הממוצע של F שווה לשינוי ב-F (הנתון על ידי האינטגרל המסוים של F בקטע הרצוי) חלקי השינוי במשתנה x, ומכאן הגדרת הממוצע של פונקציה.
לייקווד (אוהיו)

דמוגרפיה וגאוגרפיה

על פי מפקד האוכלוסין של ארצות הברית, נכון לשנת 2010 היו בעיר 52,131 תושבים, 25,274 משקי בית ו-11,207 משפחות. 87.5% מהתושבים הם לבנים, 6.4% אפרו-אמריקאים, 0.3% אינדיאנים, 1.9% אסיאתים, ו-2.7% משני גזעים או יותר.
העיר משתרעת על שטח של כ-17.33 קילומטרים רבועים, מתוכם 14.32 קמ"ר שטחים יבשתיים ו-3.00 קמ"ר שטחי מים.
אנטיכולינרגיות

חומר אנטיכולינרגי הוא חומר החוסם את הנוירוטרנסמיטר אצטילכולין במערכת העצבים המרכזית ובמערכת העצבים ההיקפית. חומרים אנטיכולינרגיים מעכבים דחפים עצביים פאראסימפתטיים על ידי חסימה סלקטיבית של קולטני אצטילכולין בתאי עצב. סיבי העצב של המערכת הפאראסימפתטית אחראים על תנועה לא רצונית של השרירים במערכת העיכול, בדרכי השתן, בריאות, ובחלקים רבים אחרים של הגוף. תרופות אנטיכולינרגיות מחולקות לשלוש קטגוריות בהתאם לתפקידן: אנטימוסקרינים, חוסמים גנגליוניים וחוסמים נוירומוסקולריים.

רעילות

תסמונת אנטיכולינרגית היא תסמונת הפיכה המסתיימת ברגע שהחומר שגרם לה מופרש מהגוף. מעכבי אצטילכולין אסטראז כמו פיזוסטיגמין נמצאים בשימוש כאנטידוט במקרים של תסמונת אנטיכולינרגית מסכנת חיים.
אניטה בורג

ביוגרפיה

בורג נולדה ב-17 בינואר 1949 בשיקגו שבאילינוי בארצות הברית. החלה לתכנת בשנת 1969.
ב-1981 קיבלה דוקטורט במדעי המחשב מאוניברסיטת ניו יורק, על מחקרה בנושא יעילות סנכרוניזציה במערכות הפעלה. לאחר קבלת הדוקטורט, עבדה ארבע שנים על פרויקט מחשוב שורד תקלות (fault tolerant) מבוסס Unix.
ב-1986 החלה לעבוד בחברת דיגיטל, שם עבדה ב-12 שנים. במסגרת עבודתה רשמה פטנט על שיטה להשלמת כתובות, לצורך פיתוח מערכות זיכרון מהירות ופיתחה את MECCA, מערכת אימייל המיועדת לתקשורת בקהילה מקוונת.
ב-1994, ייסדה יחד עם טלי ויטני את "כנס גרייס הופר לעידוד נשים בתחום הטכנולוגיה".
ב-1997 עברה לחברת זירוקס פארק לתפקיד מנהלת טכנולוגיות ראשית. זמן קצר לאחר מכן ייסדה את "המכון לנשים וטכנולוגיה". ב-1999 אובחן במוחה גידול סרטני והיא המשיכה להוביל את המכון לנשים וטכנולוגיה עד 2002. ב-6 באפריל 2003 נפטרה.

קידום נשים בתחום הטכנולוגיה

עיקר פרסומה בא מפעילותה למען קידום נשים בתחומי הטכנולוגיה. מטרתה הייתה להגיע לשוויון מוחלט בין המינים, והרף אותו הציבה הוא להגיע ל-50% נשים בתחומים הטכנולוגיים עד 2020. לשם מטרה זו הקימה בורג מספר תוכניות שעזרו לנשים רבות להשתלב בתחומי ההנדסה.

Systers

בשנת 1987 הקימה בורג את Systers, רשימת תפוצה מבוססת אימייל לנשים בתחומי הטכנולוגיה. הרעיון להקמת הרשימה החל לאחר השתתפותה בכנס "Symposium on Operating Systems Principles", בו הבחינה בורג במיעוט המשתתפות. Systers הוקם על מנת לספק מרחב אישי לקבלת משוב ושיתוף רעיונות. הכניסה לרשימה אופשרה לנשים בתחומי הטכנולוגיה בלבד והשיחות הוגבלו רק לנושאים טכנולוגיים ורק לעיתים נדירות עסקו בנושאים נשאינם קשורים לטכנולוגיה.
בשנת 1992 חברת מאטל החלה למכור בובת ברבי עם הכיתוב "מתמטיקה זה קשה" (math class is tough), לחברות Systers, היה תפקיד משמעותי מחאה שהובילה להסרת הבובה מהמדפים.

כנס גרייס הופר לעידוד נשים בתחום הטכנולוגיה

ב-1994 ייסדה יחד עם טלי ויטני את "כנס גרייס הופר לעידוד נשים בתחום הטכנולוגיה". מטרת הכנס היא להביא את המחקר והקריירה הנשית אל קדמת הבמה. זהו הכנס הטכני הגדול ביותר עבור נשים בתחום המחשוב. הכנס תורם לשיתופי פעולה, נטוורקינג, הדרכה עבור נשים צעירות והצגת התרומה של נשים לתחום המחשוב. המציגות בכנס הן חוקרות מובילות בתחומן, המגיעות מהאקדמיה, התעשייה והממשל. עד 2014 התקיימו 13 כנסים, מתוכם ארבעה שבורג הייתה בחיים.

המכון לנשים וטכנולוגיה

ב-1997 הקימה בורג את "המכון לנשים וטכנולוגיה" מתוך מטרה להגדיל את הייצוג של נשים בתחום הטכנולוגי ולאפשר פיתוח טכנולוגיות על ידי נשים. בתחילה המכון ישב במשרדי זירוקס, אך למרות זאת היווה גוף עצמאי ללא מטרות רווח. המכון היווה חממה למחקר ופיתוח עבור מדעניות צעירות. ב-2002, טלי ויטני מונתה לנשיאה ומנכ"לית הארגון. ב-2003 המכון שינה את שמו למכון לנשים וטכנולוגיה על שם אניטה בורג, לשם כיבוד שמה ומורשתה של בורג. מאז הרחיב משמעותית המכון את פעילותיו, הן בארצות הברית והן בעולם.

הנצחה

מספר פרסים נקראו על שמה. החל משנת 2004 מחלקת חברת גוגל את "מלגת אניטה בורג" לסטודנטיות מצטיינות לתארים טכנולוגיים.
אוניברסיטת ניו סאות' ויילס מחלקת את "פרס אניטה בורג" לסטודנטיות של בית הספר למדעי המחשב וההנדסה.
בוריסלב פרבץ

בוריסלב פרבץ (בסרבית: Борислав Паравац (מידע · עזרה); נולד ב-18 בפברואר 1943) היה אחד משלושת חברי נשיאוּת בוסניה והרצגובינה (2003-2006) ויו"ר הנשיאות (2003, 2005-2004), כנציג הסרבי של רפובליקה סרפסקה.
פרבץ נולד בעיר קוסטאייניצה ליד העיר דובויי בצפון-מרכז בוסניה (אזור). בשנת 1966 סיים תואר בכלכלה באוניברסיטת זאגרב. משנת 1990 עד 2000 כיהן כראש העיר של דובויי והיה חבר הפרלמנט של רפובליקה סרפסקה.
בשנת 2002 נבחר פרבץ לפרלמנט הבוסני. בשנת 2003 נבחר כאחד משלושת חברי נשיאות בוסניה והרצגובינה וכיהן בתפקידו עד שנת 2005, אז הוחלף בתפקיד על ידי איבו מירו יוביץ'.
פרבץ נשוי לדרגיצה ואב לשניים.
יו גרנט

ביוגרפיה

גרנט נולד בבית החולים של המרסמית שבלונדון כבן שני לפינבולה סוזן (Fynvola Susan) ולקפטן ג'יימס מורי גרנט (Captain James Murray Grant). לגרנט אח בוגר יותר, ג'יימס גרנט, בנקאי בריטי. הגנאולוג אנטוני אדולף (Antony Adolph) תיאר את משפחת גרנט כאנגלו-סקוטית, צאצאים של לוחמים, מקימי אימפריות, ולאריסטוקרטיה, צאצאים לויליאם דרומונד, הוויקונט הרביעי של סטראטלן (William Drummond, 4th Viscount Strathallan). גרנט הוא בן דוד שני של השחקן תומאס סאנגסטר אשר שיחק לצידו בסרט "אהבה זה כל הסיפור".
בשנת 1979 קיבל גרנט מלגת לימודים לניו קול'ג באוניברסיטת אוקספורד, ובהמשך השתתף בסרט "פריבילגיה" (Privileged) אשר הופק בשנת 1982 על ידי "קרן אוקספורד למימון סרטים" (Oxford University Film Foundation). עם הזמן הצטרף גרנט לחברה הדרמטית של אוניברסיטת אוקספורד (Oxford University Dramatic Society), שם השתתף בהצגה הלילה השנים עשר של ויליאם שייקספיר.

קריירה

לאחר הסרט "פריבילגיה" (Privileged) אשר הופק בשנת 1982, קיבל גרנט בשנת 1987 תפקיד ראשי בסרט "מוריס" (Maurice), וגילם דמויות שונות בסרטים כגון "ההתחלה" (The Dawning) לצד השחקן הידוע אנתוני הופקינס, ובסרט "שטים עם הרוח" (Rowing with the Wind) בשנת 1988. בשנת 1990 הופיע גרנט לצד השחקן ליאם ניסן בסרט "הגדול" (The Big Man), וב-1991 לצדה של ג'ולי אנדרוז בסרט הטלוויזיה "בנינו" (Our Sons).
גרנט שיחק עוד במספר סרטים נוספים בתחילת שנות התשעים, אך הסרט שפרסם אותו יותר מכל היה בשנת 1994 "ארבע חתונות ולוויה אחת" (Four Weddings and a Funeral), שם שיחק לצדה של השחקנית אנדי מקדואל (Andie MacDowell) ועליו קיבל את פרס באפט"א לשחקן הטוב ביותר בתפקיד ראשי. תפקיד דומה עשה גם בשנת 1999 ב"נוטינג היל" (Notting Hill ) לצידה של ג'וליה רוברטס.
משנת 2001 החל לחרוג מקשת תפקידיו הרגילה והחל לגלם את דמות הנבל, כמו בצמד סרטי "יומנה של ברידג'ט ג'ונס" (Bridget Jones's Diary), "רווק פלוס ילד" (About a Boy) ב- 2002, ו- "אמריקן דרימז" (American Dreamz) ב-2006 אבל הקפיד להישאר הבחור בעל הקסם בסרט "מילים ולחן" (Music and Lyrics) ב-2007. בשנת 2009, כיכב לצידה של שרה ג'סיקה פרקר בסרט "על הזוג מורגן שמעתם?". ב-2012, דיבב את דמותו של קפטן פיראט בסרט האנימציה "פיראטים!" ושיחק בסרט "ענן אטלס".
בשנת 2015, הופיע בסרט "שם קוד מ.ל.א.ך". בשנת 2017, שיחק בסרט "פדינגטון 2" בתור פניקס בוכאנאן. שיחק את חבר הפרלמנט הבריטי, ג'רמי ת'ורפ בסדרה "שערורייה אנגלית למדי".

משפחה

ב-1987, החל גרנט לצאת עם השחקנית אליזבת הרלי. ב-27 ביוני 1995 היה גרנט מעורב בשערורייה תקשורתית, כאשר נתפס בעת קיום מגע אוראלי עם יצאנית בשם דיוין בראון במכוניתו בשדרות הוליווד. אירוע זה גרר בעקבותיו התנצלות ציבורית ופרידה מבת זוגו הדוגמנית והשחקנית אליזבת הרלי, השניים חזרו לחיות יחד אך נפרדו מאוחר יותר שוב. עם השנים נשארו השניים ידידים טובים, ושניהם רמזו כי הרלי תכננה ויזמה את הסקנדל על מנת ליצור עבור גרנט הזדמנות להתקבל בקרב האמריקאים, עקב שמועות עקשניות שגרנט הוא בעצם הומוסקסואל לא מוצהר. אחרי הראיונות והסקירה התקשורתית הצליח גרנט להשתלב בארצות הברית בעיקר בעזרת בת זוגו הרלי המפיקה והופיע ב"Mickey Blue Eyes" ב-1999. הזוג נפרד במאי 2000. בשנת 2002, נולד להרלי בן וגרנט שימש כסנדק שלו.
אב לחמישה ילדים - שניים עם טינגלן הונג, בת זוגו לשעבר, ושלושה עם מפיקת הטלוויזיה השוודית אנה אברשטיין. גרנט ואברשטיין נישאו במאי 2018.
רבלון

רבלון (באנגלית: REVLON) היא חברה אמריקאית למוצרי קוסמטיקה. החברה נוסדה בשנת 1932, בעיצומו של השפל הגדול בארצות הברית. מייסדי החברה הם צ'ארלס וג'וזף רבסון, שני אחים יהודים ממוצא מזרח אירופי שנולדו בארצות הברית. שם החברה מורכב מצירוף אותיות של שמם ושמו של הכימאי ג'וזף לחמן (תורם ה"L" למותג). 
בשנת 1932 יצא מוצרה הראשון של החברה, לק לציפרניים שמשווק עד היום. הדוגמנית הראשונה של רבלון הייתה ואליס סימפסון, הדוכסית מוינדזור. ב-2018 נבחרה דברה פרלמן (בתו של יו"ר החברה, רונלד פרלמן) בתור המנכ"לית האישה הראשונה של החברה.
אחת ההמצאות הבולטות של רבלון היא המייק אפ הנוזלי, פטנט משנות ה-50 שזכה בפרסים רבים.
הבושם "צ'ארלי", אשר הושק ב-1973, הוא הבושם הנמכר ביותר בעולם, על-פי ספר השיאים של גינס.
משנת 1963 ועד לשנת 2000 הפעילה החברה מפעל ישראלי באשדוד.
מיגל פרימו דה ריברה

ביוגרפיה

פרימו דה ריברה נולד ב-8 בינואר 1870 למשפחה אריסטוקרטית בחרס דה לה פרונטרה. הוא התגייס לצבא הספרדי והשתתף במלחמותיה של ספרד במרוקו, בקובה ובפיליפינים. מאוחר יותר החזיק במספר תפקידים בכירים בצבא.
בשנת 1923 פרסם את מניפסט ברצלונה ותפס את השלטון בספרד בהפיכה שנערכה בתמיכת הצבא, בעלי אחוזות וארגוני סוחרים. המלך אלפונסו ה-13 הכיר בשלטונו ומינה אותו באופן רשמי לראש הממשלה. עם עלייתו לשלטון השעה פרימו דה ריברה את החוקה, הכריז על ממשל צבאי, חיזק את הצנזורה והוציא את המפלגות מחוץ לחוק. לאחר מכן הקים את המפלגה החוקית היחידה, "האיחוד הספרדי הפטריוטי" (Unión Patriótica Española). פרימו דה ריברה ניסה לצמצם את האבטלה באמצעות השקעת כספים בעבודות ציבוריות, אך הדבר הביא לעלייה באינפלציה. בסופו של דבר איבד את תמיכת הציבור, ועזב את כיסאו בינואר 1930. חודשים ספורים אחר כך מת בפריז, ככל הנראה מסוכרת.
לפרימו דה ריברה היו 4 ילדים. אחד מהם, חוסה אנטוניו, הקים את המפלגה הפשיסטית "הפלנחה הספרדית" (Falange Española), והוצא להורג ב-1936. 
דה ריברה נודע באהדתו ליהדות וליהודים ובין השאר תרם מאות ספרים לספרייה הלאומית לכבוד ייסודה של האוניברסיטה העברית. בדצמבר 1924 הוא פרסם צו המתיר לכל אדם ממוצא ספרדי לקבל אזרחות ספרדית, ובכך איפשר ליהודים ספרדים רבים, להגר לספרד. בזכות צו זה ניצלו יהודים רבים, בעיקר מאזור הבלקן, מהשואה.
קוזימו דה מדיצ'י

תולדות חייו

קוזימו דה מדיצ'י נולד בפירנצה למשפחת בורגנית עשירה, אביו ג'ובאני די ביצ'י (Giovanni di Bicci de' Medici) היה בנקאי. 
מדיצ'י שימש כדיפלומט של הרפובליקה של פירנצה ובשנת 1415 היה חבר פמלייתו של האנטי-אפיפיור יוחנן העשרים ושלושה בועידת קונסטנץ, בהמשך אותה שנה נבחר לכהן בממשלת הרפובליקה (ה"סיניוריה"). הוא לא הרבה להחזיק במשרות רשמיות, והציג את עצמו כמשרת ציבור חסר אמביציה פוליטית, עם זאת, השתמש בכוח ממונו הרב לתמרן החלטות ולשלוט למעשה בפירנצה. הבישוף של סיינה, שלימים יהיה לאפיפיור פיוס השני דיווח שכל ההחלטות החשובות בפירנצה מוכרעות בביתו של קוזימו, ושלמרות החזות הדמוקרטית של הרפובליקה, על פיו יישק דבר והוא מכהן למעשה כמלך לכל דבר פרט לתואר.
בשנת 1433 התגבשה בפירנצה קואליציה אנטי-מדיצ'ית חזקה בראשותם של פאיה סטרוצי (Palla Strozzi) ורינלדו דלי אלביצי (Rinaldo degli Albizzi). בספטמבר אותה שנה הוביל מדיצ'י מסע כיבוש כושל על העיר לוקה. סטרוצי האשים את מדיצ'י בכישלון ותבע את מאסרו. אולם מדיצ'י הצליח להפוך את עונש המאסר לגלות ונסע לפדובה ולאחר מכן לוונציה, במסע זה ייסד סניפים של בנק מדיצ'י בערים אלה, תוך שהוא מחסל את עסקיו בפירנצה. רבים באו בעקבותיו, תוך שהם מוציאים סכומי כסף עצומים מן העיר, עד כי כלכלת העיר התערערה ועונש הגלות בוטל כעבור שנה. 
ב-1434 חזר מדיצ'י לפירנצה כמנצח ושלט בה למעשה עד תום חייו, מבלי להחזיק בתפקיד רשמי כלשהו. עם זאת בני משפחתו ומשפחות הבנקאים פיטי (Pitti) וסודריני (Soderini) שימשו כעושי דברו בשלטון.
בעקבות חוויות גלותו ותובנותיו כדיפלומט, ביקש מדיצ'י לבצר את כוחה של פירנצה בתוך המסגרת האיטלקית הכוללת. כך יצר יחד עם ידידו ובן בריתו פרנצ'סקו ספורצה, דוכס מילאנו ברית הגנה שהקיפה את חצי האי האיטלקי, מתוך תפיסה פוליטית מודרנית של מאזן כוחות.
מדיצ'י ביקש להפוך את פירנצה למרכז עולמי בעל חשיבות. לפיכך שכנע את האפיפיור אאוגניוס הרביעי לקיים בעיר את מושב הועידה אקומנית שנועדה לאחד את הכנסייה הקתולית עם הכנסייה האורתודוקסית בין 1437 ו-1439, שנועדה במקור להתכנס בפרארה. כך הגיע לעיר יוחנן השמיני, קיסר האימפריה הביזנטית וחשף את אמני העיר לעושר התרבותי של האימפריה הביזנטית, דבר שהיווה את אחד הצעדים שעוררו את פריחתו של הרנסאנס האיטלקי.
מדיצ'י הנחיל למשפחתו ולעירו את ערך השקעת ההון בתרבות ואמנות. הוא היה פטרון ואדריכלות. בין האמנים שטיפח היו פרה אנג'ליקו, מזאצ'ו, פיליפו ליפי ודונטלו שאת פסלו המפורסם "דוד" פיסל לפי הזמנתו של מדיצ'י עבור ארמונו. בין השנים 1445-1460 הקים את ארמון מדיצ'י (Palazzo Medici), אחד הארמונות הראשונים בעיר. רק בזכות כספו ואמונו של מדיצ'י התאפשרה הקמת כיפת קתדרלת סנטה מריה דל פיורה על ידי פיליפו ברונלסקי, אחד מהישגי הבנייה המרשימים ביותר בתקופת הרנסאנס.
מדיצ'י ייסד את האקדמיה האפלטונית ללימודי הפילוסופיה והעמיד בראשה את ההומניסט מרסיליו פיצ'ינו שהפך אותה לאבן שואבת לפיתוח ההומניזם, לימוד קריאה ותרגום כתבים מיוונית עתיקה וערבית.
עם מותו של קוזימו דה מדיצ'י בוילה קארג'י, מחוץ לפירנצה, ירש אותו בנו פיירו, ששלט בפירנצה כחמש שנים והעבירה לבנו, לורנצו "המפואר", שהיה ממשיך נאמן לקוזימו, סבו. 
במותו הוכתר על ידי הסיניוריה בתואר "אבי המולדת" (Pater Patriae), השואב את השראתו מן התואר שהוענק לקיקרו בשעתו. התואר חקוק על קברו של קוזימו בבזיליקת סן לורנצו שבפירנצה.
קיקי דניאלסון

ביוגרפיה

דניאלסון נולדה בסקונה במחוז קרונוברג שבשוודיה. בגיל 5 שרה לראשונה במקהלת בית ספר של יום ראשון.
ב-1969 החלה לשיר בלהקת "Nickies", וב-1973 עברה להיות חברה בלהקת "Wizex".
היא ייצגה את שוודיה באירוויזיון 1982 כחברה בלהקת צ'יפס, שסיימה במקום השמיני וכזמרת באירוויזיון 1985, בו הייתה שוודיה המדינה המארחת, עם השיר "Bra vibrationer" וסיימה במקום השלישי.
בנוסף היא השתתפה מספר פעמים נוספות במלודיפסטיבלן.
היא הובילה רבות בטבלאות מצעדי הפזמונים של שוודיה.
ב-2001 הופיע במצעד הגאווה של סטוקהולם.
מ-2001 ועד 2004 הייתה חברה בהרכב "Kikki, Bettan & Lotta".
ב-2012 הופיע בתפקיד עצמה בסרט "Sean Banan inuti Seanfrika".
ב-1984 נישאה לגיטריסט קייל רוס.